Papersnake/gushiwen huggingface dataset:
欧阳全真为赣佐先余去越七年又为广漕属后余
曾丰（宋代）

东都重会省初盟，尔许多年独不惊。
二水牌中先署字，三城碑上复题名。
往不密有子孙契，离合面无儿女情。
功业相期非老事，愿言仙佛学俱成。
微雨三首
赵蕃（宋代）

大雨若盆倾，小雨如丝乱。
盆覆几时收，丝长何日断。
登楚望北楼
张耒（宋代）

袅袅危楼百尺梯，秋风有客独攀跻。
路穷流水远更远，目断夕攀西复西。
帘卷似迎轻燕入，柳深时有暗蝉嘶。
洞庭落叶悲骚客，鹎鵊何劳着意啼。
乐天见示伤微之敦诗晦叔三君子皆有深分因成是诗以寄
刘禹锡（唐代）

吟君叹逝双绝句，使我伤怀奏短歌。
世上空惊故人少，集中惟短祭文多。
芳林新叶催陈叶，流水前波让后波。
万古到今同此恨，闻琴泪尽欲如何。
朕恭谒祖陵至敖汉睹此岩悬水跳珠琮琤蒙古游牧地所少也因名此水为玉瀑而繫以诗
弘历（清代）

椒列巘，点丹枫，树色烟容绿间红。始信人间无玉阙，水晶帘内水晶宫。

却笑拘墟李谪仙，匡庐当目便茫然。飞流讵止三千尺，绝胜银河落九天。

沈沈碧潭毛发寒，琮琤不断仙佩珊。浑如白傅歌中句，大珠小珠落玉盘。

清渫萦回受复斟，忘筌坐对可观音。何须隐约求弦指，已写成连山水心。

玉名名瀑玉谁名，名相由来总现成。逝者如斯来不舍，长怀尼父在川情。
乐庵所茂柳影及松梅二画因作二绝摹作砑花笺
李衡（宋代）

崔嵬霜干欲凌云，俯映寒梢数尺春。
须信苍髯净明老，坐中容有散花人。
答嵇康诗二首 其一
阮侃（魏晋）

旦发温泉庐，夕宿宣阳城。顾眄怀惆怅，言思我友生。

会遇一何幸，及子遘欢情。交际虽未久，思爱发中诚。

良玉须切磋，玙璠就其形。隋珠岂不曜，雕莹启光荣。

与子犹兰石，坚芳互相成。庶几弘古道，伐檀俟河清。

不谓中离别，飘飘然远征。临舆执手诀，良诲一何精。

佳言盈我耳，援带以自铭。唐虞旷千载，三代不我并。

洙泗久已往，微言谁为听。曾参易箦毙，仲由结其缨。

晋楚安足慕，屡空守以贞。潜龙尚泥蟠，神龟隐其灵。

庶保吾子言，养真以全生。东野多所患，暂往不久停。

幸子无损思，逍遥以自宁。
丑奴儿 船窗坐雨，兼闻雁声
易顺鼎（清代）

影儿守著灯儿坐，风太无聊。雨太无聊。欺负侬家是此宵。

相逢吴楚孤篷路，人也魂销。雁也魂销。愁水愁山一样遥。
海棠春（客中感怀）
柴元彪（宋代）

阳关可是登高路。算到底、不如归去。时节近中秋，那更黄花雨。酒病恹恹，羁愁缕缕。且是没人分诉。何似白云深，更向深深处。
题张梦晋半身美人图
唐寅（明代）

谁将妙笔写风流，写到风流处便休。
记得昔年曾识面，桃花深处短墙头。
春日硙亭同会
韩琦（宋代）

金汤西北绿阴中，双硙当渠一派通。人迹罕来花自老，利源常在水何功。

事能如意嗟常少，春苦无情去又空。大抵相知难会合，且同樽酒醉春风。
古意二首
崔国辅（唐代）

玉笼薰绣裳，著罢眠洞房。不能春风里，吹却兰麝香。

种棘遮蘼芜，畏人来采杀。比至狂夫还，看看几花发。
白菊
张继先（宋代）

陶家篱下未开时，曾得西风借力吹。
月影夜深笼素艳，分明残雪两三枝。
次韵伯远运干见寄
王之道（宋代）

善邻虽幸借余光，终愧陈臻问发棠。
官柳又惊眉拂翠，宫梅应喜额涂黄。
江湖得计还相造，道义论交付两忘。
多谢乾坤容长物，许乘春意到文昌。
岁暮二首 其二
张纲（宋代）

寒逐云阴散，年催节物新。桃符趋腊市，社鼓赛田神。

任性琴书懒，呼儿杖履频。君恩难报处，家食奉双亲。
贾节庵冒夏暑越修涂过我苕霅情谊甚厚令闻古
牟巘五（宋代）

事故不可料，柯烂棋局更。
两家骨肉内，往往隔死生。
摸鱼儿（柳絮）
仇远（元代）

恼晴空、日长无力，风吹不尽愁绪。马头零乱流光转，粟粟巧粘绪树。闲意度。似特地、随他燕子穿帘去。徘徊不语。谩仿佛眉尖，留连眼底，芳草正如雾。

冥濛处。独凭阑干凝伫。翠蛾今在何许。隔花箫鼓春城暮。肠断小窗微雨。休更舞。明日看、池萍始信低飞误。长桥短浦。怅不似危绪，苍苔点遍，犹涩马蹄驻。
杂曲歌辞。离别难
白居易（唐代）

绿杨陌上送行人，马去车回一望尘。

不觉别时红泪尽，归来无泪可沾巾。
寄黄子耕
赵蕃（宋代）

野寺已黄昏，高轩辱过门。
交游夫岂乏，情义独能敦。
我已家声愧，君今风气存。
一官何未试，多鸡亦成屯。
诗本吾家事，经从达者论。
明知有传受，未易测渊源。
近访湖边宅，犹余涨水痕。
如闻江上郡，欲觅隐居园。
邂逅空题句，飘零难具言。
折梅无以赠，三嗅鬓霜繁。
春日偶成
唐彦谦（唐代）

琴筝箫管和琵琶，兴满金尊酒量赊。
歌舞留春春似海，美人颜色正如花。
赴调
薛季宣（宋代）

三年踪迹走泥涂，走遍泥涂一事无。今日又行当日路，旁人为我一邪歈。
七日吕城守闸
项安世（宋代）

官闸嶒𡵓昼闭涂，商船嘈囐夜衔舻。卧听篙子湾湾月，坐待州家急急符。

石罅漏泉鸣锦瑟，篷窗筛雨落玭珠。梦魂不受重门隔，自著斑衣过练湖。
登祝融峰观日出
陈傅良（宋代）

星月凋零万象昏，谁能先我见朝暾。
东南已得乾坤正，蛮貊方朝夜旦分。
但觉沧溟浮佛屋，却忘衡岳近天阍。
迢迢下憩山腰寺，人世烟云尚吐吞。
金沙江西行十首 其一 西行
牛焘（清代）

西行无热客，一路傍寒流。风雨边关夕，江山落叶秋。

斜阳馀战垒，野渡舣渔舟。此日田家乐，劳生得四休。
校书朱君示及园居胜概新篇一轴皆有標目轧成
卢革（宋代）

姑苏右浙会，园榭森相望。
之子脱名锁，自主无何乡。
虚堂布遗经，周孔之文章。
静斋播风雅，弦音日洋洋。
吮豪濯曲溪，泚墨散芳塘。
抱琴独登台，望山闲涉罔。
钓渚阅游泳，竹路排青苍。
亭幽小勺迥，红白相低昂。
予此谢病归，旅吴岁月长。
常闻君园胜，欲往两足僵。
开缄味题咏，恍若披图详。
吾闻玉川子，破屋洛之阳。
东野废官守，止坐丛濑傍。
岂如吾子乐，游息蔼有方。
朝延日清明，百官良弛张。
子既难其进，论撰亦有光。
退之谓子厚，穷久道益强。
文辞烨垂后，将相未可当。
穷愁乃著书，心志能浑刚。
倘来奚足卹，令名期自将。
失调名
舒亶（宋代）

十年马上春如梦。
和范元作五绝
胡寅（宋代）

马迁法左氏，实录系日月。
孰传经世学，傥可论绝笔。
捣练子
宋先生（宋代）

真水火，谢师传。黑铅红汞鼎中煎。现神光，满目前。

丹砂就，是神仙。金鼎捉住寿同天。待功成，玉帝宣。
元日次林宗伯先生韵 其二
李孙宸（明代）

春光遥忆凤凰池，万物朝元又一时。官署萧閒春漠漠，江山晴暖日迟迟。

莺雏尚涩风前语，柳色将偷腊后枝。夜雪渐消剡曲水，可谁移棹慰相思。
酬淮南廖参谋秋夕见过之作
刘禹锡（唐代）

扬州从事夜相寻，无限新诗月下吟。初服已惊玄发长，

高情犹向碧云深。语馀时举一杯酒，坐久方闻四处砧。

不逐繁华访闲散，知君摆落俗人心。
粉红莲
缪公恩（清代）

亭亭独立对西风，不比凌波坠粉红。莫道莲花最高洁，清香合与晚香同。
奉同郭给事汤东灵湫作（骊山温汤之东有龙湫）
杜甫（唐代）

东山气鸿濛，宫殿居上头。君来必十月，树羽临九州。

阴火煮玉泉，喷薄涨岩幽。有时浴赤日，光抱空中楼。

阆风入辙迹，旷原延冥搜。沸天万乘动，观水百丈湫。

幽灵斯可佳，王命官属休。初闻龙用壮，擘石摧林丘。

中夜窟宅改，移因风雨秋。倒悬瑶池影，屈注苍江流。

味如甘露浆，挥弄滑且柔。翠旗澹偃蹇，云车纷少留。

箫鼓荡四溟，异香泱漭浮。鲛人献微绡，曾祝沈豪牛。

百祥奔盛明，古先莫能俦。坡陀金虾蟆，出见盖有由。

至尊顾之笑，王母不肯收。复归虚无底，化作长黄虬。

飘飘青琐郎，文彩珊瑚钩。浩歌渌水曲，清绝听者愁。
蔷薇
元稹（唐代）

千重密叶侵阶绿，万朵闲花向日红。
禁林宴会之什
柴成务（宋代）

内署延宾宴玉堂，紫闱深启会琳琅。
云霏宝额题宸翰，金错瑶编勒御章。
盘荐异羞罗彩翠，盏颂醇醴湛清光。
柳当朱槛春先到，日过花砖影渐长。
吟客尽容窥绮阁，栖禽应许托雕梁。
观荣共乐文明代，惟愿登歌颂圣皇。
拟古十九首 其二
朱晞颜（宋代）

青青河畔草，悠悠陌上尘。春风日飘转，变故复变新。

昔为闺中嬖，朱楼敞十二。芳妍夺主情，列屋不成媚。

今为荡子妻，空床伴憔悴。伤哉蒲柳姿，膏沐不能理。
示澄庵庵主炳著 其三
邹浩（宋代）

不肯南来伴我閒，若来何法可心安。直饶参得龄铁觜，也被昭州烟瘴漫。
题汝坟驿壁三首 其二
廖正一（宋代）

阿梅笄岁得同欢，懊恼情深解梦兰。莺语轻清花里话，柳条柔嫩掌中看。
满江红
葛郯（宋代）

卷尽珠帘，楚天迥、阑干几曲。最好是、瑶台归路，月翻银屋。深院数枰风入座，高楼一喷云横玉。看橘林、霜浅未全黄，犹悬绿。

悠然意，渊明菊。真如指，国师竹。者是非识破，都无荣辱。不管浮生如蝶梦，从教万事添蛇足。坐西昆、一笑八千秋，蟠桃熟。
挹秀亭
满维端（宋代）

林蔼波光秀可餐，登临都付一亭间。坐违世路尘埃远，静入湖天日月闲。

对岸莺花迷阆苑，隔烟洲溆切蓬山。习池胜事无多较，只负襄阳倒载还。
又和晦翁棹歌
方岳（宋代）

宿雨留云被半岩，晴光飘散雪毵毵。
沾衣不识骨轻重，下有老龙无底潭。
元夕
范成大（宋代）

药炉汤鼎煮孤灯，禅版蒲团老病僧。
儿女强修元夕供，玉蛾先避雪鬅鬙。
病起自嘲
释智圆（宋代）

林下羸羸一病躯，四旬欹枕减肌肤。
闲来试照秋泉看，金镀形容雪染鬚。
颂古一百首
释智愚（宋代）

见说闽山多蛊毒，千方百计避无由。
殇中既有催魂鬼，一命还他方始休。
送印宝章知温州
释元肇（宋代）

东嘉山水郡，灵运后知名。孤屿云簪笔，清江玉带城。

伏波思雁远，春草梦诗成。五马人生贵，二难时共荣。
客思
吴锡畴（宋代）

淹留为客久，萧散与心违。
妻病家缘废，奴逃书问稀。
雨荒招鹤迳，苔滑钓鱼矶。
愧尔汀头鹭，沧波自在飞。
为卿昙辅作一枝庵诗
饶节（宋代）

百年七万二千饭，检校劳生岂无限。巍巍孰是真丈夫，应作已作所作办。

不信穷通手翻覆，自穷自通均不足。穷思大厦千万间，通或胡椒八百斛。

道人不与世俗俱，一枝自占巢有馀。有时放杖据高梧，睥睨三界如蘧庐。

春风数日到梅萼，吟绕寒香雪欲作。归来趺坐尼师坛，柏子烟消泉一勺。
初发嘉州
苏轼（宋代）

朝发鼓阗阗，西风猎画旃。
故乡飘已远，往意浩无边。
锦水细不见，蛮江清可怜。
奔腾过佛脚，旷荡造平川。
野市有禅客，钓台寻暮烟。
相期定先到，久立水潺潺。
送王汝州
刘攽（宋代）

读易绝编经获麟，廷臣推汝老成人。宦游独怪乌衣晚，吏隐何妨青绶新。

风穴不应长啸虎，汤泉宁复为煎薪。高斋有胜宣城处，三十六峰为近邻。
柳梢青 七月二十四乃贺稚宜表妹生日，书此寄之。
俞庆曾（清代）

忆昔西湖，匆匆分袂，折柳堤边。飞絮光阴，垂杨楼阁，一缕情牵。

别来情绪恹恹。倚绿窗、慵整翠钿。迢递关河，寿君何物，一幅吟笺。
代李敬业传檄天下文
骆宾王（唐代）

伪临朝武氏者，性非和顺，地实寒微。昔充太宗下陈，曾以更衣寒侍。洎乎晚节，秽乱春宫。潜隐先帝之私，阴图后房之嬖。寒门见嫉，蛾眉不肯让人；掩袖工谗，狐媚偏能惑主。践元后于翚翟，陷吾君于聚麀。加以虺蜴为心，豺狼成性，近狎邪僻，残害忠良，杀姊屠兄，弑君鸩母。人神之所同嫉，天地之所不容。犹复包藏祸心，窥窃神器。君之爱子，幽之于别宫；贼之宗盟，委之以重任。呜呼！霍子孟之不作，朱虚侯之已亡。燕啄皇孙，知汉祚之将尽；龙漦帝后，识夏庭之遽衰。

敬业皇唐旧臣，公侯冢子。奉先君之成业，荷本朝之厚恩。宋微子之兴悲，良有以也；袁君山之流涕，岂徒然哉！是用气愤风云，志安社稷。因天下之失望，顺宇内之推心，爰举义旗，以清妖孽。南连百越，北尽三河，铁骑成群，玉轴相接。海陵红粟，仓储之积靡穷；江浦黄旗，匡复之功何远？班声动而北风起，剑气冲而南斗平。喑呜则山岳崩颓，叱吒则风云变色。以此制敌，何敌不摧；以此图功，何功不克！

公等或家传汉爵，或地协周亲，或膺重寄于爪牙，或受顾命于宣室。言犹在耳，忠岂忘心？一抔之土未干，六尺之孤何托？倘能转祸为福，送往事居，共立勤王之勋，无废旧君之命，凡诸爵赏，同指山河。若其眷恋穷城，徘徊歧路，坐昧先几之兆，必贻后至之诛。请看今日之域中，竟是谁家之天下！移檄州郡，咸使知闻。
春日访方子举伯纯诸友南山读书处醉后留题
佘翔（明代）

南山幽僻处，倚杖问僧家。一径通玄草，双林吐觉花。

春深寒雨细，谷迥暮云斜。尊酒交欢罢，斋心礼法华。
叶进卿寄和章次韵复之
陈造（宋代）

君文如泛涛渊里，方快惊澜忽清泚。
手抄口诵欲忘年，小窗长日铜炉烟。
端宜饮我三斗墨，有底向人矜此客。
平生歌颂仍歌风，宽柔静直能形容。
心知公瑾胜醇酒，人仰韩公真北斗。
词坛正倚君主盟，笔驱化工钩物情。
诗来得我玩世意，刻石便当幽居记。
儿曹转手作云雨，陈雷输心可人否。
中牟报政径青云，此老洗眼久徯君。
重逢首理车笠语，定指渠侬笑城府。
题杨自明萱草鹡鸰图
刘崧（元代）

鹡鸰相顾复相依，萱草花开满石矶。不似秋来沙上雁，天涯风雨更分飞。
横塘
许景衡（宋代）

好在横塘水，人今去几年。秋光空到地，霁色自连天。

伐石围高岸，诛茅驾短椽。归欤此心在，何苦利名牵。
再成二诗录呈诸公 其一
蔡戡（宋代）

渐老寻花学后生，琼玫折得我怀盈。纤枝瘦叶还相称，道骨仙怀得许清。

懒共山矾对春色，搀先篱菊荐秋英。由来玉树阶庭秀，不减怀流谢氏兄。
和复古小园书事
司马光（宋代）

饱食复闲眠，风清雨霁天。
叶深时坠果，岸曲乍藏莲。
波面秋光净，林梢夕照鲜。
东家近亦富，满地布苔钱。
戏张子厚
孔平仲（宋代）

子厚誇善棋，益我以五黑。其初示之羸，良久出半策。

波冲与席示，揉攘见败北。我师如玄云，汗漫满八极。

子厚若残雪，点点无几白。是时秋风高，万里鹰隼击。

鹪鹩伏深枝，顾视颇丧魄。勒铭亭碑阴，所以诧棋客。
戏杨丞许尉
赵鼎臣（宋代）

杨侯作书倚庭柱，不觉震雷掀屋去。许侯一盏便醺酣，遮莫王公也箕踞。

两君落魄不堪闻，愁杀当年郑广文。看却聋丞并酒尉，何曾敢说故将军。
借鬼兵
洪亮吉（清代）

城门西，鬼兵十万啾啾啼。城门东，阴旗猎猎愁磷红。

贼骑欲向南，鬼伯趋䟃𧽼。贼骑欲向北，啾啾啼鬼伯。

城门开，待鬼来。椒浆为汝奠，灵甲为汝裁。一朝贼退归海中，幕府上簿皆鬼功。

鬼兵不来兮奈何许，贼兵皇皇兮矢如雨。风折兮蝥弧，血染兮头颅。

将军苦身折，天师竟无术。彼夫人兮真丈夫。抽刀杀贼贼即呼。

天壤欲似王郎无。
冬晚与诸文士会太仆田卿宅
无可（唐代）

从容启华馆，馔玉复烧兰。是岁兹旬尽，良宵几刻残。

风回松竹动，人息斗牛寒。此后思良集，须期月再圆。
再次寄肯堂韵五首
陈造（宋代）

道人心地古为徒，野鹤昂藏白月孤。
我亦生来世缘薄，回思昏宦欢非夫。
赠柳文学 其三
沈鍊（明代）

嗟余亦作燕山游，怀公意气如清秋。狂歌未足为公赠，貌出芦花江上愁。
病怀
吴维岳（明代）

烦疴违客愿，虚馆闭秋风。
薄禄非长恋，明时岂易逢。
钟残寒雨外，雁过远烟中。
旧业金峰下，南窗菊几丛。
督耨词
周紫芝（宋代）

十里一候五里置，渡海梯山来万里。赐入长安卿相家，夜暖金猊香彻髓。

琼香入骨作晓酲，斗帐烧烟隔秋水。青娥添火窗欲明，红锦薰衣人未起。

梅花不用波律来，零藿何劳香传记。兰闺半掩春昼长，参差吹竹罗红妆。

令君一去三日香，更遣小儿缝紫囊。夜来宾客满高堂，谁家有女嫁韩郎。
题汪资深所藏柯博士竹木
谢肃（明代）

奎章阁高风日清，阁中博士月丘生。幽篁古木妙挥洒，万里不尽江南情。

洞庭山青湘水碧，二妃遗庙无行迹。鹧鸪声歇江雨残，夭矫蛟龙影垂壁。

向来怀古良悠悠，零落此画知谁收。汪子得之宜宝玩，三湘咫尺可神游。
五祖送六祖渡江图赞
释普济（宋代）

有传有受恩成怨，无受无传怨似恩。
船到岸头恩怨绝，遍天遍地一儿孙。
上冢吟
文天祥（宋代）

余昔从君时，上堂拜姑嫜。相携上祖冢，岁时持酒浆。

姑嫜相继没，马鬣不在乡。共君瓯盂饭，清涕流襦裳。

君贫初赴官，有家不得将。妾无应书儿，松槚自成行。

君别不复归，岁月何茫茫。长安拥朱绶，执雁事侯王。

岂无一纸书，道路阻且长。年年酹寒食，妾心良自伤。

君家旧巾栉，至今袭且藏。谅君霜露心，白首遥相望。
失调名
佚名（宋代）

恨江南塞北，鱼沈雁杳，空肠断、书难寄。
登太和山南嵓雾雨连日披而出游赋十四韵
叶春及（明代）

北极森群帝，南嵓擅一宫。路从鹏翼过，门撼鹤巢通。

金阙斜临壑，瑶台迥架空。摩天依翠壁，拔地逼苍穹。

驰道缘崖转，雕栏跨磴雄。披图留汉畤，鞭石笑秦功。

玄圃昆崙外，神仙渤澥东。无心来楚望，有意访崆峒。

雾隐千嵓紫，岚遮万树红。栱云连藻井，檐雨湿帘栊。

柳絮平铺雪，杨花不受风。槎疑银海上，人似玉壶中。

彷佛清都近，飘飖倒影穷。始知游混沌，何必问鸿濛。
梅花
张道洽（宋代）

天然标格阆风乡，薄薄铅华淡淡妆。
月淡向谁孤弄影，雪天蓦淡忽闻香。
征鞍处处频回首，羌管声声欲断肠。
天上玉妃新谪堕，游蜂不敢近花傍。
沧州古刹
季振宜（清代）

齿齿鱼鳞泊客船，浮图倒影水渊渊。嘶风老马斜阳里，茹菜穷僧古佛前。

宦海于今非故我，情田何处问诸天。新声一夜江南笛，落尽明霞月又圆。
题李白郎官湖
范梈（元代）

当时郎官奉使出咸京，仙人千里来相迎。画船吹笛弄《绿水》，何意芳洲遗旧名。

唐祠芜没知何代，惟有东流水长在。黎侯独起梁栋之，彷佛云中昔轩盖。

南飞越鸟北飞鸿，今古悠悠去住同。富贵何如一杯酒，愁来无地酹西风。

大别山高几千尺，隔城正与祠相值。青猿夜抱月光啼，挂在东湖之石壁。

黎侯本在斗南家，枕戈犹自忆烟霞。祇拟将身报天子，不负胸中书五车。

昨者相逢玉阙下，别来几日秋潇洒。黄叶当头乱打人，门前系著青骢马。

君今归去钓晴湖，我亦明年辞帝都。若过湖边定相见，为问仙人安稳无。
西江月 其二
晁端礼（宋代）

洛浦神仙流品，姑山冰雪肌肤。谁家池馆雨晴初。

肠断风标白鹭。

国艳枉教无语，玉颜不待施朱。采菱人散夜蟾孤。

冷落西溪风露。
送赵一叔江西漕赴召代成父作二首
赵蕃（宋代）

忆昨公持使节西，迎公曾渡石田溪。
今公复因召节至，送公亦渡石田水。
公今西来又东去，送迎车马纷无数。
我虽憔悴不如人，倚赖故情蕲一顾。
日新
宋度宗（宋代）

大哉盘铭，日新其德。
一盟一思，惟汤是则。
还丹复命篇 其二十二
薛道光（宋代）

迩来活计不胜清，一亩沙田手自耕。晴雨共资春气力，不愁苗稼不滋生。
【双调】湘妃怨_集句几年无
薛昂夫（元代）

集句
几年无事傍江湖，醉倒黄公旧酒垆。人间纵有伤心处，也不到刘伶坟上土，醉乡中不辨贤愚。对风流人物，看江山画图，便醉倒何如？
蔷薇三绝 其一
张侃（宋代）

多谢东风巧剪裁，朱朱白白待春开。偶因无事寻诗句，又见沿蹊锦绣堆。
送周秀游峡
齐己（唐代）

又向夔城去，知难动旅魂。自非亡国客，何虑断肠猿。

滟滪分高仞，瞿塘露浅痕。明年期此约，平稳到荆门。
生查子
晏几道（宋代）

坠雨已辞云，
流水难归浦。
遗恨几时休，
心抵秋莲苦。
忍泪不能歌，
试托哀弦语。
弦语愿相逢，
知有相逢否。
竹间听反舌鸟
慧秀（明代）

细霭轻岚散竹林，支颐小坐听晨禽。未蒸花气机偏涩，乍写春声意独深。

缓引易调多种舌，琐言难竟一生心。何如隐忍过残腊，末路风烟恐不禁。
山水画
唐寅（明代）

山隐幽居草木深，鸟啼花落书沉沉。
行人杖履多迷路，不是书声何处寻。
满江红 其二 和刘仓咏雪
李曾伯（宋代）

推枕闻鸡，正怪得、乾坤都白。元是有、福星临照，至和薰出。

缘饰夜城疑不夜，弥漫色界成无色。更摛词、巧欲夺天葩，尤殊特。

貂帽拥，寒何力。羔酿举，情何极。欠开樽细挹，梅花标格。

十万铁衣冰到骨，祈天只愿王师息。想家童、日办剡中舟，溪头立。
纪事一百韵
董文涣（清代）

维嗣皇践阼，辛酉十月朔。贤圣作继七，乾坤辨御六。

联珠集星躔，合璧光辰旭。天与百神享，人归九族睦。

亶聪明作后，念终始典学。端拱抚华夷，辟门咨牧岳。

举善无遗贤，省刑不留狱。穷奇欻授首，朝廷一澄肃。

霜霆互震涤，日月新栉沐。文母佐十乱，家相咸二叔。

再光中兴业，一洗旧染俗。宽大诏频颁，忠厚基更筑。

洸洸继述美，翼翼夙夜勖。皇道弥正直，皇风益清淑。

忆昨庚申秋，国步初反覆。祸首晋郑依，王风变中谷。

朋家作挡恶，颠趾负优渥。太阿一倒持，傅翼擅威福。

清流务尽歼，宵小屡升擢。贵贱剧赵孟，彼苍易寒燠。

泽竭网日密，民劳土日蹙。岂徒冠楚猴，忽欲指秦鹿。

郊垒谁之耻，忍进《钧天乐》。致令歌《板荡》，不得同忧辱。

惊波沧溟来，澒洞昏地轴。豺虎走封畿，蛟鼍起平陆。

太白再经天，荧惑不肯伏。威弧罢张弮，枉矢忧集屋。

乌上延秋门，仓皇夜避啄。月黑凭城啸，六师中野宿。

连营散秋叶，狼藉兵革粟。眼见不得收，儿戏寄帷幄。

百年备不用，藉寇无疑卜。古有飞一箭，今宁折一镞。

岂闻骸可爨，无复指可匊。遂使太平民，展转脱万辐。

飞火通甘泉，阴风动艮岳。抢攘终夜声，竭蹶三面祝。

猿鹤一怛化，沙虫万出缩。惜哉云西北，怅矣月朓朒。

问谁致此繇，人百身莫赎。泣欲排云叫，天远万重曲。

平生怀忠信，敢谓莫予毒。九回一日肠，千里双寸目。

忧来成内奰，颠倒怪童仆。性命宁关人，排遣藉篇牍。

时从冯与王，日夕醉酃醁。人事尚纷纭，予醒安忍浊。

岂效径窦由，而希岩穴躅。余情固未伤，余分亦云足。

乱离一朝定，关市罢酤榷。输金高邱山，赐宴纷烹剥。

畴资和戎绛，终赖退秦烛。一言同兰臭，连券比笋束。

列圣赫在天，兆亿遍亭育。钟虡俨崇树，阛闾仍肩毂。

国命灵长新，群公容珞琭。存者幸迁延，亡者惜颠仆。

奈何枭鸱辈，睅目犹皤腹。百计冀言售，致祸恐不速。

诱衷莫假手，何以餍尔欲。自有师尹肠，谁食伍参肉。

塞粟犹勤挽，边衣尚寄裻。悠悠天门远，惨惨雪霜酷。

招摇未回星，榆柳忽改木。地僻离魅群，宠深怨詈笃。

连垣树桃李，比户具贝玉。捋须谁敢问，坐榻莫为逐。

况闻郿坞营，丹楹而刻桷。金紫耀舆台，风雷生掌握。

欻出夜半纸，真伪谁能觉。崩坼逖髯驾，飞腾阻日輂。

恶流岂尽海，奸诛欲罄竹。似厌王侯尊，急登酆岳录。

寇木争自贵，燎原方未扑。屯余端养蒙，剥极肇敦复。

羲驭俄再中，星占验三渎。迅耳不及掩，晡食岂待蓐。

肩舆下槛车，手笏生桎梏。面腼市朝涶，魄惊鈇櫍触。

佞血污霜刃，臭骨点素幅。罄甸恩鸩孟，肆衢快㸐卓。

始悔外生成，不及早天椓。生为华堂贵，死为天下戮。

丕劳羞乃祖，圮族愧世禄。昔闻诛国忠，唐祚兴巴蜀。

又闻排六奸，宋运延郓濮。当时义士奋，听荧断未独。

黾勉迫群愤，牵挛逼他族。岂若陨自天，声色无急促。

女中既尧舜，禁中更颇牧。深谋剪凶憝，坐镇净墋黩。

流辉一下照，四罪咸率服。反思初阶戾，内讧异瘰瘯。

省括苟未审，何能发中鹄。尝剧句践胆，生难燕国角。

明明宗社神，烈烈桢符箓。行当落旄头，再与安鼎餗。

元和韩公诵，治安贾生哭。小臣职载笔，赓歌古人续。
次韵吴友直和潘乐閒见寄韵
方一夔（宋代）

文章蟠窟蛟蛇黑，精神紧峭冰玉白。置君承明天禄中，富贵不玉相促迫。

学参诸老居二四，气凛群儿压千百。生平不主疽与环，况复侯封羡贲赫。

蹉跎无便凌风云，归伴凡鱼东海窄。袖馀闽越奇杰气，掩藏光怪恣窥摘。

如今老境谢纷华，斥去浮花收粟麦。我来两见鸣春禽，低向藋间飞拍拍。

有时乘兴骋诗俊，稗说谰言都不择。鱼还非子子非我，肝胆相忘总无隔。

苦无分遇食太仓，近犬惊人屡遭责。一身何必要赢馀，我为鼠谋从下策。
落梅
潘牥（宋代）

一夜风吹恐不禁，晓来冷落已骎骎。
忍看病鹤和苔啄，空遣饥蜂绕竹寻。
稚子踌躇看不扫，老夫索莫坐微吟。
窗前最是关情处，拾片殷嗅掌心。
赠雷简夫
宋祁（宋代）

豪英出名胄，偃蹇倦宦游。
大言满千牍，高气横九州。
题韩祠
谢纪（明代）

唐朝三百年天下，独有昌黎道学尊。谏表一封昭日月，芳名千载播乾坤。

斗山重望文风著，岭海遗徽礼义敦。喜有潮人思德泽，江山亭木姓长存。
和寄仵判院八首 其三
赵希逢（宋代）

宝笈琼函世不传，感君重诺订金千。相应未值南来雁，谓戏前言断不然。
缙云县宿
赵师秀（宋代）

亲知因别久，具酒劳经过。
古邑居人少，春寒入夜多。
雨香仙地药，烛动石桥波。
稍觉离家远，乡音一半讹。
句
陈越（宋代）

十钟人既醉，九奏凤来仪。
清心镜 赠寂然子
马钰（金朝）

修行人，听子细。斋食不可，美之又美。更何须、异馔多般，但一味而已。恬淡中，常遂意。万神调畅、姹婴欢喜。得自然、结就金丹，占蓬
帘
陆畅（唐代）

劳将素手卷虾须，琼室流光更缀珠。

玉漏报来过半夜，可怜潘岳立踟蹰。
织图二十四首 其七 分箔
楼璹（宋代）

三眠三起馀，饱叶蚕局促。众多旋分箔，早晚磓满屋。

郊原过新雨，桑柘添浓绿。竹閒快活吟，惭愧麦饱熟。
诸葛丞相庙（《蜀志》一作武侯祠）
武少仪（唐代）

执简焚香入庙门，武侯神象俨如存。因机定蜀延衰汉，

以计连吴振弱孙。欲尽智能倾僭盗，善持忠节转庸昏。

宣王请战贻巾帼，始见才吞亦气吞。
越中寺居寄上主人
赵嘏（唐代）

野寺初容访静来，晚晴江上见楼台。中林有路到花尽，

一日无人看竹回。自晒诗书经雨后，别留门户为僧开。

苦心若是酬恩事，不敢吟春忆酒杯。
容州闻雁
胡长卿（宋代）

旧闻雁不到衡阳，今复南飞入瘴乡。
天阔随阳皆可去，未应为界限潇湘。
悯蟹
艾性夫（元代）

落穽都缘奔火明，林然多足不支倾。
是谁贻怒到公等，怜汝无肠受鼎烹。
支解肯供浮白醉，壳空竟弃外黄城。
江湖好是横行处，草浅泥污过一生。
黄花
朱淑真（宋代）

土花能白又能红，晚节犹能爱此工。
宁可抱香枝上老，不随黄叶舞秋风。
鹧鸪
徐夤（唐代）

绣仆梅兼羽翼全，楚鸡非瑞莫争先。啼归明月落边树，

飞入百争深处烟。避烧几曾遗远岫，引雏时见饮晴川。

荔枝初熟无人际，啄破红苞坠野田。
七夕
高登（宋代）

天道杳难凭，人言殊不经。
佳期传七夕，欢事污双星。
女騃占蛛巧，儿痴托鹊灵。
吾诗非好诋，聊与订顽冥。
静坐对茶花偶作
曹彦约（宋代）

菊后梅前冷落时，剪檀雕蜡酪为肌。人从老处亲平淡，花向无为补阙亏。

地暖不忧春近远，窗空惟映月参差。病夫久废卢仝椀，鼻观从容圣得知。
夫人阁四首 其四
韩维（宋代）

宫娃拂晓已催班，拜谢春幡列御前。不待东风报花信，红酥綵缕斗芳妍。
晚春二首
吕祖谦（宋代）

卷地狂风殿晚春，落花盖水俗成云。
向人不改故时面，惟有苍官与此君。
饮平山双碧楼
王安修（清代）

把酒临双碧，波光照眼明。天风吹海月，客思满江声。

塔护蛟龙睡，门寻鸥鹭盟。醉来幽兴极，渔笛暮烟横。
浪淘沙·借问江潮与海水
白居易（唐代）

借问江潮与海水，何似君情与妾心？
相恨不如潮有信，相思始觉海非深。
卜算子·梦里不知眠
陈瓘（宋代）

梦里不知眠，觉后眠何在。试问眠身与梦身，那个能只对。

醉后有人醒，醒了无人醉。要识三千与大千，不在微尘外。
问四皓
王禹偁（宋代）

四冢累累岂是仙，避秦安满道空全。
紫芝探处应辛苦，何似腰金食万钱。
瑶真诗
徐积（宋代）

此花所在宜开馆，彼玉维瑶合比君。每到黄昏成淡月，却临晓后作团云。

人閒伪采何如质，物里孤芳自胜群。应笑马嵬坡下女，太真为号系黄裙。
馀杭醉歌赠吴山人
丁仙芝（唐代）

晓幕红襟燕，春城白项乌。只来梁上语，不向府中趋。

城头坎坎鼓声曙，满庭新种樱桃树。桃花昨夜撩乱开，

当轩发色映楼台。十千兑得馀杭酒，二月春城长命杯。

酒后留君待明月，还将明月送君回。
送方坳堂解官后将之上江 其一
姚鼐（清代）

锁闱将辟始闻名，梦过春秋二十更。三省最迟麾出把，九州独许盖先倾。

山当萧寺时停骑，身付扁舟欲濯缨。我亦举头偕众望，谢公终起为苍生。
池州夫子庙麟台
韦表微（唐代）

二仪既闭，三象乃乖。圣道埋郁，人心不开。

上无文武，下有定哀。吁嗟麟兮，孰为来哉。

周虽不纲，孔实嗣圣。诗书既删，礼乐大定。

劝善惩恶，奸邪乃正。吁嗟麟兮，克昭符命。

圣与时合，代行位尊。苟或乖戾，身穷道存。

於昭鲁邑，栖迟孔门。吁嗟麟兮，孰知其仁。

运极数残，德至时否。楚国浸广，秦封益侈。

墙仞迫厄，崎岖阙里。吁嗟麟兮，靡有攸止。

世治则麟，世乱则麇。出非其时，麋鹿同群。

孔不自圣，麟不自祥。吁嗟麟兮，天何所亡。
梁节庵师六十初度 其三
陈曾寿（清代）

才老天心见，身肥义战强。先师有遗句，晚节淬刚肠。

种菊承馀露，倾葵耐曙霜。平生苏太史，兼爇后山香。
铁拄杖，并叙
苏轼（宋代）

柳公手中黑蛇滑，千年老根生乳节。忽闻铿然爪甲声，四坐惊顾知是铁。

含簧腹中细泉语，迸火石上飞星裂。公言此物老有神，自昔闽王饷吴越。

不知流落几人手，坐看变灭如春雪。忽然赠我意安在，两脚未许甘衰歇。

便寻辙迹访崆峒，径度洞庭探禹穴。披榛觅药采芝菌，刺虎鏦蛟擉蛇蝎。

会教化作两钱锥，归来见公未华发。问我铁君无恙否，取出摩挲向公说。
宫词
宋白（宋代）

绣衣宫女把宫门，不遣中人谒至尊。
晚霁微行向何处，灞陵原接杏花村。
同侯子晋赋雁
元德明（金朝）

沈沈江浦云，浩浩朔漠雪。微生几寒暑，翅老飞欲折。

楼中见新几，夕照送明灭。欹枕数声来，疏窗耿残月。

悲鸣或天性，南北随所惬。谁念孤旅人，年年为愁绝。
水龙吟（巽吾赋溪南海棠，花下有相忆之句读之不可为怀和韵并述江东旅行）
刘辰翁（宋代）

征衫春雨纵横，何曾湿得飞花透。知君念我，溪南徙倚，谁家红袖。藉草成眠，簪花倚醉，狂歌扶手。叹故人何处，闻鹃堕泪，春去也、到家否。

说与东风情事，怕东风、似人眉皱。乱山华屋，残邻废里，不堪回首。寒食江村，牛羊丘陇，茅檐酤酒。笑周秦来往，与谁同梦，说开元旧。
寄翟密州
吴则礼（宋代）

酒杯到手慎莫停，江月已复连疏星。
岂谓灌园三径老，来逢横疏万人英。
飞花不作吾鬓白，韵语政如公眼青。
宿昔澜翻说诗口，真惭肯与醉时听。
送崔德卿北上
文嘉（明代）

寂寞一杯酒，送君千里行。邮亭不折柳，上苑好闻莺。

崔君少年不得意，肮脏江湖弄烟水。晚将经济入承明，歘见风烟五云起。

吴王城边秋雨晴，长河八月波涛平。丈夫晚达君莫恨，今日朝廷重老成。
高邮书事
晁说之（宋代）

飘然去国到他乡，昼晷难移夜漏长。
自恨旅怀多偪仄，谁教春梦远颠狂。
舒虹荡月明珠过，积雪迷云小稻香。
双绝兹焉甘作客，只惭不得去勤王。
凤阳过宿族兄弘璧夜话
杨士奇（明代）

十五离乡今七十，版图已作帝乡民。田园晚岁治生足，儿女全家习俗淳。

犹有诗书传世业，不胜悲喜见宗亲。百年杨氏衰兼盛，一夜灯前语向晨。
踏莎行
黄庭坚（宋代）

临水夭桃，倚墙繁李。长杨风掉青骢尾。尊中有酒且酬春，更寻何处无愁地。

明日重来，落花如绮。芭蕉渐展山公启。欲笺心事寄天公，教人长对花前醉。
西园探梅三首 其二
王庭圭（宋代）

东阁官梅未有诗，竹林斜出两三枝。临风玉面如相识，残雪江三想更奇。

立尽小桥溪上影，谁将清调笛中吹。犯寒倾倒先春色，万木寒凝冻不知。
颂马祖因僧问离四句绝百非
释文礼（宋代）

唤起公安处全曙，催归日未西。
无心花里鸟，更与尽情啼。
题旌教院僧房云舫又名百漏船三首 其二
张侃（宋代）

云片东西自在飞，偶然连缀又成衣。商量做雨竟何事，刻画奇峰便忘归。
送刘侍讲景元使交南
王鏊（明代）

莫辞旌旆拂炎蒸，专对还推赐也能。石过郁林真可载，山高铜柱更须登。

中朝正朔行无外，绝徼殊妆睹未曾。别后玉堂长见梦，富良江上夜深镫。
贾村三首 其一
许景衡（宋代）

浩浩长河去不回，先生风采亦悠哉。累累古冢漫秋草，日暮牛羊自下来。
仲焕雪中见过因留小酌
许景衡（宋代）

阳复日虽长，岁暮气犹惨。马曹縻管库，兀坐长战颔。

岂无红垆炭，欲取终不敢。亦有兵厨酒，只指弗容染。

蹉跎为禄仕，黾勉从吏检。晨趋析毫分，暮色俄黯黮。

天公复衒巧，六出纷如糁。自惭非安道，谁肯泛清剡。

慇勤绛帐客，竹舆甘顿撼。可是乘兴来，正坐怜壈坎。

驼褐点白玉，乌帽从风飐。长衢得回驾，寒光照肝胆。

湿薪嘘白烟，孤灯袅红燄。荒斋聊一笑，俗境洗瑕黡。

江梅写春意，粉面谁妆点。疏影落清尊，劝人倾潋滟。

念君齐鲁秀，文字垂琬琰。俛首江汉间，为人作模范。

府中多豪隽，渌水浮菡萏。珍烹穷水陆，何独嗜昌歜。

仁圣今在御，威柄方亲揽。君看盈尺瑞，端自天心感。

太平容冗散，万一逃汰贬。追随有馀日，相与乐闲淡。

人生随所遇，何者为夷险。要当反自味，岂特尝橄榄。
朝中措
陈三聘（宋代）

求田何处是生涯。双鬓已先华。随分夏凉冬暖，赏心秋月春花。

吾年如此，愁来问酒，困后呼茶。结社竹林诗老，卜邻江上渔家。
山居示灵澈上人
皎然（唐代）

晴明路出山初暖，行踏春芜看茗归。
乍削柳枝聊代札，时窥云影学裁衣。
身闲始觉隳名是，心了方知苦行非。
外物寂中谁似我，松声草色共无机。
岳麓书院
徐玑（宋代）

屋舍如庠序，读书兼教文。
来北望南岳，青似一重云。
步绕业山小，城看隔水分。
欲知巡狩事，野老间能云。
张肖山自廷尉出按察建宁便道还蜀 其二
游朴（明代）

千门寒色拂骖騑，千骑遥遥拥旆飞。帝简近臣分拊牧，人夸词客有光辉。

蜀都惊负前驱弩，闽峤争牵直指衣。此去恩波覃日出，都亭回首思依依。
赵子銮守顺庆清才有志于古书此赠之 其三
霍韬（明代）

皎皎苍玉姿，陟陟郭隗台。孤剑万里行，蛟鼍安在哉。

瞿塘万仞深，径仄蒺与莱。仗剑瞿塘侧，虹气刺天来。

照映蚕丛隈，习习驱浮埃。转涕满疮痍，嘘枯然寒灰。
次韵昌甫 其一
韩淲（宋代）

云白天青怀玉山，森如束笋杳难攀。章泉章丘不百里，是二士者居其间。
绍兴祀岳镇海渎四十三首
佚名（隋代）

维南有山，于彼会稽。
作镇在昔，神则司之。
厥有旧典，以祀以时。
百味维旨，灵其燕娭。
有所思
何应龙（宋代）

曾倚空屏唱柳枝，一声娇逐暮云低。
重来只见流莺在，立尽斜阳不肯啼。
送胡兄归岳
方岳（宋代）

风饱横江十幅蒲，秋声正有玉花鲈，
淮壖一梦雨中别，岳麓诸峰天下无。
场屋抵须新议论，书堂更做好规模。
未知雪径青灯夜，谁记临分岸岸芦。
夜泛西湖七绝
苏轼（宋代）

新月生魄迹未安，才破五六渐盘桓。
今夜吐艳如半璧，游人得向三更看。
三更向阑月渐垂，欲落未落景特奇。
明朝人事谁料得，看到苍龙西没时。
苍龙已没牛斗横，东方芒角升长庚。
渔人收筒及未晓，船过惟有菰蒲声。
（湖上禁渔，皆盗钓者也。）
菰蒲无边水茫茫，荷花夜开风露香。
渐见灯明出远寺，更待月黑看湖光。
湖光非鬼亦非仙，风恬浪静光满川。
须臾两两入寺去，就视不见空茫然。
姑恶词
胡奎（元代）

姑恶叫青春，声声恼杀人。啼时休近户，妾恐老姑瞋。
浙河馆（一作暮春山行田家歇马）
李郢（唐代）

雨湿菰蒲斜日明，茅厨煮茧掉车声。青蛇上竹一种色，

黄蝶隔溪无限情。何处樵渔将远饷，故园田土忆春耕。

千峰万濑水潏潏，羸马此中愁独行。
仆为虚谷先生作玉豹马先生有诗见酬极笔势之驰骋乃以此诗报谢
龚开（宋代）

南山有雄豹，隐雾成变化。奇姿惊世人，毛物亦增价。

天上房星浥瑞光，孕成白马而黑章。为谁容易来中国，风雪天山道路长。

头为王，欲得方。目为相，欲得明。脊为将军欲得强，腹为城郭欲得张。

绝怜此马皆具足，十五肋中包肾肠。嗟予老去有马癖，岂但障泥知爱惜。

千金市骏已无人，秃笔松煤聊自得。君侯昔如汗血驹，名场万马曾先驱。

山林钟鼎今何有，岁晚江湖托著书。白云未信仙乡远，黄发鬖鬖健有馀。

饮酒百川犹一吸，吟诗何嫌万夫敌。我持此马将安归，投之君侯如献璧。

君侯作诗凛驰骛，八荒满盈动雷雨。定知此马知此意，独欠老奚通马语。

曹将军，杜工部，各有一心存万古。其传非画亦非诗，要在我辈之襟期，君侯君侯知不知。
和别馆即事
赵希逢（宋代）

溪摇日色远生光，飞絮随风上下狂。
缬间群花连野发，锦添稚下满林香。
斜阳落尽千山晚，带月归来一苇航。
老矣追叹非我事，效颦子美访黄娘。
蝶恋花·九日和吴见山韵
吴文英（宋代）

明月枝头香满路。几日西风，落尽花如雨。倒照秦眉天镜古。秋明白鹭双飞处。
自摘霜葱宜荐俎。可惜重阳，不把黄花与。帽堕笑凭纤手取。清歌莫送秋声去。
后数日雪再作
赵鼎（宋代）

三见江南白，端来伴酒樽。作寒催岁暮，流润压冬温。

云卧山容湿，天低水气昏。东风犹有信，昨夜到前村。
登武昌南楼
黄简（宋代）

十万鳞鳞俯绣甍，拂云自旧侈峥嵘。
江趋座右双流合，山入屏闲八字横。
祢史醉魂荒树远，庾郎尘骨古苔生。
兴来朗拍栏干立，不必重骑碧海鲸。
送虞司理赴官辰州二首
项安世（宋代）

当年有虞氏，初作理官名。
正以蛮兼冠，须烦允与明。
云孙今筮仕，溪子正称兵。
淑问端能继，淮夷不足平。
正月九日微雪二首 其二
赵蕃（宋代）

小雨因风冻作花，冰梢争竞出槎牙。携筇偶作巡檐去，徙倚微吟低帽纱。
句
高似孙（宋代）

上皇今百岁，近侍多人。
初游飞来寺 其一
梁炫（明代）

两崖丛霭翠氤氲，到访诸天挹紫氛。曲径树啼山寺鸟，几重门紫比邱云。

泉穿僧舍涓涓细，松带昙香隐隐闻。欲坐法岩习禅寂，不堪回首夕阳曛。
储福观
陆游（宋代）

路转屏风叠，云藏帝子家。
穷幽行荦确，息倦倚槎牙。
绿藓封茶树，清霜折药花，世无勾漏令，谁此养丹砂？
寄题柳郎中留客潏
刘挚（宋代）

主人真爱客，留客彻归路。清溪环醉堂，客起惊四顾。

人生异智愚，所急随所慕。仆仆声利徒，昼夜无息虑。

虽有此不乐，身留意已骛。惟同主人心，乃知此中趣。

主人韵潇洒，恬不役世故。对物心有忘，简言理自悟。

清风元紫芝，令德黄叔度。即之久益亲，不知变朝暮。

况复樽有酒，琴奕左右布。鱼鸟驯不惊，孰与醉妖嫭。

主人意于客，可谓甚无负。速应架溪流，坦坦堂下步。

客至不须留，听客自来去。
临江仙·李山人寿
段成己（金朝）

浊酒一杯歌一曲，留住秋光。片云轻护晓来霜。殷勤篱下菊，满意为君香。
四海干戈犹未定，此身底处安藏。醉中闻说有真乡。便从今日数，三万六千场。
月夜观星诗
杨广（隋代）

团团素月净，翛翛夕景清。谷泉惊暗石，松风动夜声。

披衣出荆户，蹑履步山楹。欣睹明党亮，喜见泰阶平。

觜参犹可识，牛女尚分明。更移斗柄转，夜久天河横。

徘徊不能寐，参差几种情。
次廉布书事三首呈郎中机宜韵
邓仁宪（宋代）

明月杖头挂，啸歌沧海边，
自闻狮子吼，尽吐野狐涎。
酒兴如流水，诗词似直弦。
岩花应未老，更上白云巅。
春日园中吟
邵雍（宋代）

春暖游园乃是常，城中殊不异仙乡。竹间日日同真侣，水畔仙仙泛羽觞。

雨后鸟声移树啭，风前花气触人香。林间富贵一般乐，更纵其来更不妨。
正月五日寄陈道人
周孚（宋代）

冲寒索去一何忙，当日诗盟忍遽忘。薄宦于人信箕斗，老怀惟子不参商。

自怜胜日方悬榻，好趁春风便促装。弱岁宦心虽净尽，新年佛法要商量。
胡氏逢庆堂诗用秉成兄韵
周必大（宋代）

柿红萱蘤映阶浓，泥紫芝函带玺封。善积古称家有庆，身强今看子其逢。

寿觞莫惜斟三雅，禄养犹期馔万钟。乐与乡人传盛事，老来醉笔任横纵。
卢滩杂兴五首
钱时（宋代）

生身不作第三流，肯作坳堂一芥舟。
时止时行皆正位，孰云吾道付沧洲。
六丑·壬子九月朔日沪上纪所见，用梦窗韵，和季刚
李岳瑞（清代）

正凉霞绀海，漏瑟转、西风微掣。小山丛桂，留人馨半灭。

却值佳小。曼衍鱼龙戏，万枝幡影，傍五云高揭。骄嘶宝马香鞯热。

路幕传签，淞波剪缬。苕苕蜃楼仙阙。听严城箫管，一霎吹彻。

欢悰未歇。奈霜痕苎发。俊侣嬉游处，怀抱别。年芳又过啼鴂。

渐街尘倦步，露寒侵袜。银花烬、钿车声绝。不堪问、玉殿秋期，换了故宫新月。

清商怨、休唱回雪。向夜阑、更续传柑梦，釭花恨结。
为古艾郑子刚赋可轩 其一
陈郁（宋代）

未赴功名且钓船，忽勤王事即貂蝉。丈夫出处随时变，须卜此心然不然。
道室书事
陆游（宋代）

五十余年读道书，老来所得定何如？目光焰焰夜穿帐，胎发青青晨映梳。
甚畏蝮蛇宁断手，已烹熊掌敢兼鱼。
春芜二亩扶犁去，空忆高皇赐对初。
小楼雨中
高翥（宋代）

云浮江雨暗，独客苦淹留。
白发羞明镜，青山对小楼。
酒功书下下，心事付悠悠。
安得并州翦，从头翦断愁。
饮酒二十首同苏翰林先生次韵追和陶渊明二十
晁补之（宋代）

黄子似渊明，城市亦复真。
陈君有道举，化行闾井淳。
张侯公瑾流，英思春泉新。
高才更难及，淮海一髯秦。
嗟予竞何为，十驾曦后尘。
文章不急事，用意斯已勤。
平生不共饮，叹息无与亲。
问道伯昏室，何人独知津。
各在天一方，泪落衣上巾。
归休可共隐，山中复何人。
满庭芳·庾信何愁
葛立方（宋代）

庾信何愁，休文何瘦，范叔一见何寒。梅花酷似，索笑画檐看。便肯嫣然一笑，疏篱上、玉脸冰颜。须勤赏，莫教青子，半著树头酸。朱阑。聊掩映，崑崙顶上，琪树团栾。命儿曹班坐，草草杯盘。旋折溪边□朵，琼蕤泛、蕉叶杯宽。从教□，尊前有客，拍手笑颓山。
谢仁老寄所画李长者出山相五首 其五
邹浩（宋代）

一真境界孰能参，赖有斯人作指南。更赖殷勤招唤得，不知流落在烟岚。
淳祐祭海神十六首
佚名（隋代）

南溟浮天，旁通百兹。
风樯迅疾，琛舶来还。
民商永赖，坐消寇奸。
荐兹嘉觞，弭矣惊润。
再登接山堂 其三
卢襄（宋代）

修蛇细路困车牛，公事催人不自由。欲到遥岑冷侵骨，寄声归雁莫来休。
送王国卿
刘敞（宋代）

功名世所济，时节不可迟。夙昔闻斯语，至今良独疑。

筋力与时闻，进取将愿违。譬如宝燕石，无用于重赀。

不恨岁月晚，畏为豪俊嗤。见君复感叹，吾道其如台。

古之英贤人，隐显亦不齐。出处各努力，悠悠慰我思。
过左掖门马上口占
韩驹（宋代）

十载扁舟自在闲，帝城春物不相关。却因久住蓬莱阁，赢得年年看绿山。
送人游边
寇准（宋代）

远行当岁暮，冰雪路难分，
疋马阳关外，边声落日闻。
官溪春兴
杨奏瑟（清代）

杨柳东西岸，桃花里外村。板桥春雨滑，林屋午鸡喧。

地僻无车马，风淳长子孙。胜游吾已遍，此是武陵源。
奉和虢州刘给事使君三堂新题二十一咏。梯桥
韩愈（唐代）

乍似上青冥，初疑蹑菡萏。自无飞仙骨，欲度何由敢。
喜晴行
方回（元代）

漂零踪迹客囊空，迅驶光阴岁律穷。
野次忽惊三夜雪，林端初住五更风。
斗杓南指天犹黑，海气东升日已红。
稍借晴光动杨柳，归心肯复后春鸿。
田园偶兴
高质斋（宋代）

绕檐风景接崆峒，生计年年乐岁丰。
布谷声传红杏雨，□□调起绿杨风。
桑麻远近千村里，禾黍高低一望中。
每与邻翁相庆社，醉歌不惜酒樽空。
隐静山怀贤师自持柏栽二十本种於会庆堂
梅尧臣（宋代）

新作斋当祠画像，又兴高阁秘天踪。
今朝还藉君移柏，昨日已因鹅种松。
谢疏寮高秘书同常博王省元见过 其一
释居简（宋代）

友生朱与葛，月旦说疏寮。老锡思投越，春江梦趁潮。

句新哦易熟，灯喜剪难消。闻道搴旗鼓，山林不寂寥。
筼轩为吴兼喜赋
凌云翰（元代）

青山映华轩，窗户何玲珑。凤鸟久不至，筼筜自成丛。

之子延陵后，读书此轩中。昼阴兼夏绿，古色谢春红。

心虚事恒集，本立道自充。投竿出鳞鲫，炙简祛蠹虫。

敲门思有待，题句惭未工。安得文太守，深谷写高风。
杂曲歌辞。采桑
佚名（唐代）

自古多征战，由来尚甲兵。长驱千里去，一举两蕃平。

按剑从沙漠，歌谣满帝京。寄言天下将，须立武功名。
戏简杨华父
方回（元代）

落笔知学力，开口见心事。
吾尝持此说，以阅天下士。
杨侯老病躯，斗胆傲一世。
王公敢唾骂，圣贤自位置。
贫至典深衣，犹抱禹稷志。
立论无今人，作诗有古意。
半夜起醉歌，达旦不肯寐。
佯狂未为非，贾祸亦可畏。
筑屋五百间，誓言恢讲肄。
何如觅皂角，浣濯暑服腻。
以椰子茶瓶寄德孺二首
黄庭坚（宋代）

炎丘椰木实，入用随茗椀。
譬如楛矢砮，但贵从来远。
往时万里物，今在篱落间。
知公一拂拭，想我瘴雾颜。
庭树着雪宛若梅花遣兴一首
顾清（明代）

朔风吹庭树，岁晚益萧疏。同云散微雪，披拂下寒虚。

旖旎轻点缀，芳华在须臾。感此岁寒物，念我田园居。

岂不信假合，凭轩亦欣如。
西北有高楼
袁华（明代）

西北有高楼，飞甍与云浮。晓寅旸谷日，暮挹昆崙秋。

仙子下黄鹄，美人行玉舟。紫鸾双度曲，凉月在帘钩。
牧
赵友直（宋代）

相呼相唤出烟堤，冒雨前村膝没泥。
万斛愁怀人不解，呜呜桐角倚牛吹。
六十自寿二首 其一
安绍杰（清代）

萧然天地一闲身，落落羊肠六十春。课子有书延世泽，点金无术疗长贫。

园荒尚喜松筠在，屋古长耽风雨辰。事未息肩惊老大，箕裘还望后来人。
送进士许棠下第东归
薛能（唐代）

长安那不住，西笑又东行。若以贫无计，何因事有成。

云峰天外出，江色草中明。谩忝相于分，吾言世甚轻。
沧洲道中寄蔡道卿二首 其一
王慎中（明代）

玄鸟差池逝不还，霜鸿回翅欲辞寒。惟有浊河流向北，凭将双泪到桑乾。
摸鱼子 和稼轩
刘炳照（清代）

任缃梅，落红如雨，卷帘人又归去。消愁聊惜尊中酒，翻惹别愁无数。

留不住。挂一叶、轻帆直指烟波路。呢喃燕语。说柳羂平堤，长条攀尽，转眼剩飞絮。

封侯事，应悔毛锥自误。虚名空被人妒。江南不少销魂客，莫把此情轻诉。

休起舞。叹我辈、埋愁何处寻坏土。鹃啼正苦。看绣户凝尘，雕阑没草，前度醉吟处。
雪中简林景思刘振之
楼钥（宋代）

骤寒忽变雪花飞，抱膝长吟况可乱。
襆被可能来过我，忍寒相与话新诗。
送范子仪将漕湖北五首 其三
吕本中（宋代）

忠宣在朝廷，每欲消党与。以我广大心，尽使变齐鲁。

同门有不察，平地斗豺虎。君昔住许昌，闭口不复吐。

静思前人意，皆是神所许。自守泥涂间，肯复计龃龉。
西江月（石夷仲去姬复归）
朱敦儒（宋代）

织素休寻往恨，攀条幸有前缘。隔河彼此事经年。且说蓬莱清浅。

障面重新团扇，倾鬟再整花钿。歌云舞雪画堂前。长共阿郎相见。
新湾
刘子翚（宋代）

苒苒寒生水面烟，吴歌唱罢月微偏。停桡又向湾前宿，一夜西风浪打船。
和浙西李大夫晚下北固山喜径松成阴怅然怀古…和依本韵
刘禹锡（唐代）

一辞温室树，几见武昌柳。荀谢年何少，韦平望已久。

种松夹石年，纡组临沙阜。目览帝王州，心存股肱守。

叶动惊彩翰，波澄见赪首。晋宋齐梁都，千山万江口。

烟散隋宫出，涛来海门吼。风俗太伯馀，衣冠永嘉后。

江长天作限，山固壤无朽。自古称佳丽，非贤谁奄有。

八元邦族盛，万石门风厚。天柱揭东溟，文星照北斗。

高亭一骋望，举酒共为寿。因赋咏怀诗，远寄同心友。

禁中晨夜直，江左东西偶。将手握兵符，儒腰盘贵绶。

颁条风有自，立事言无苟。农野闻让耕，军人不使酒。

用材当构厦，知年宁窥牖。谁谓青云高，鹏飞终背负。
南乡子 其一 江楼
董元恺（清代）

飒飒鬓毛苍。北望伤神坐北窗。厚禄故人书断绝，凄凉。

日满楼厚江雾黄。

恩岂布衣忘。青史无劳数赵张。虚阁卷帘图画里，潇湘。

指点银瓶索酒尝。
挽胡元夫母寿安县太君二首 其一
刘攽（宋代）

应妪金琛社，桓釐邑致膰。母仪真盛德，禄养现兴门。

尚想君羹遗，那悲口泽存。苍山松梓暮，吊鹤去翩翻。
【双调】乔木查
白朴（元代）

对景
海棠初雨歇，杨柳轻烟惹，碧草茸茸铺四野。俄然回首处，乱红堆雪。
【幺篇】恰春光也，梅子黄时节，映日榴花红似血。胡葵开满院，碎剪宫缬。
【挂搭沽序】倏忽早庭梧坠，荷盖缺。院宇砧韵切，蝉声咽。露白霜结，水冷风高，长天雁字斜，秋香次第开彻。
【幺篇】不觉的冰澌结，彤云布，朔风凛冽。乱扑吟窗，谢女堪题，柳絮飞玉砌。长郊万里，粉污遥山千叠。去路赊，渔叟散，披蓑去，江上清绝。幽悄闲庭院，舞榭歌楼酒力怯，人在水晶宫阙。
【幺篇】岁华如流水，消磨尽，自古豪杰，盖世功名总是空，方信花开易谢，始知人生多别。忆故园，漫叹嗟，旧游池铺，务做了狐踪兔穴。休痴休呆，蜗角蝇头，名亲共利切。富贵似花上蝶，春宵梦说。
【尾声】少年枕上欢，杯中酒好天良夜，休辜负了锦堂风月。
校雠古史二首
苏籀（宋代）

貌从周孔讥诬伪，臆断诗书悉抵梧。
悟鉴精明原本末，讨穷商略较锱铢。
所存偶免随秦火，不喻遗忘笑汉儒。
理胜凛然词旨达，知音傥遇圣人徒。
与李衢州峄四首 其四
赵蕃（宋代）

洪井登龙记昔年，祇今太末又行缠。馀波所及盖多矣，一夜水高溪有船。
夜坐
陆游（宋代）

怀抱何萧爽，凉风扫郁蒸。
寒蛩喧败草，饥鼠啮枯藤。
送蒋子立赴河南试
蔡戡（宋代）

槐花拂拂弄轻黄，白紵云趋翰墨场。
鲁国儒冠能有几，长沙舞袖颇相妨。
英材自是千人敌，小试犹争一日长。
来岁皇都春色好，马蹄应带百花香。
景申秋八首
元稹（唐代）

年年秋意绪，多向雨中生。渐欲烟火近，稍怜衣服轻。

咏诗闲处立，忆事夜深行。濩落寻常惯，凄凉别为情。

蚊幌雨来卷，烛蛾灯上稀。啼儿冷秋簟，思妇问寒衣。

帘断萤火入，窗明蝙蝠飞。良辰日夜去，渐与壮心违。

嗢嗢檐溜凝，丁丁窗雨繁。枕倾筒簟滑，幔飐案灯翻。

唤魇儿难觉，吟诗婢苦烦。强眠终不著，闲卧暗消魂。

瓶泻高檐雨，窗来激箭风。病憎灯火暗，寒觉薄帏空。

婢报樵苏竭，妻愁院落通。老夫慵计数，教想蔡城东。

风头难著枕，病眼厌看书。无酒销长夜，回灯照小馀。

三元推废王，九曜入乘除。廊庙应多算，参差斡太虚。

经雨篱落坏，入秋田地荒。竹垂哀折节，莲败惜空房。

小片慈菇白，低丛柚子黄。眼前撩乱辈，无不是同乡。

雨柳枝枝弱，风光片片斜。蜻蜓怜晓露，蛱蝶恋秋花。

饥啅空篱雀，寒栖满树鸦。荒凉池馆内，不似有人家。

病苦十年后，连阴十日馀。人方教作鼠，天岂遣为鱼。

鲛绽酆城剑，虫凋鬼火书。出闻泥泞尽，何地不摧车。
东阳遇雨
楼钥（宋代）

万壑千岩已饱看，更寻佳处为开颜。
无端早上一番雨，遮尽东阳县里山。
感旧
陆游（宋代）

早参太史笔，晚典石渠书。
孤立如羁雁，微生等蠹鱼。
虚名真忝窃，定理有乘除。
九十稽山下，荒畦日荷锄。
蝶恋花·天淡云闲晴昼永
李之仪（宋代）

天淡云闲晴昼永。庭户深沈，满地梧桐影。骨冷魂清如梦醒。梦回犹是前时景。
取次杯盘催酩酊。醉帽频欹，又被风吹正。踏月归来人已静。恍疑身在蓬莱顶。
卜居
杜甫（唐代）

归羡辽东鹤，吟同楚执珪。未成游碧海，著处觅丹梯。

云障宽江左，春耕破瀼西。桃红客若至，定似昔人迷。
南亭偶题
许浑（唐代）

城下水萦回，潮冲野艇来。
鸟惊山果落，龟泛绿萍开。
白首书千卷，朱颜酒一杯。
南轩自流涕，不是望燕台。
览镜喜老
白居易（唐代）

今朝览明镜，须鬓尽成丝。行年六十四，安得不衰羸。

亲属惜我老，相顾兴叹咨。而我独微笑，此意何人知。

笑罢仍命酒，掩镜捋白髭。尔辈且安坐，从容听我词。

生若不足恋，老亦何足悲。生若苟可恋，老即生多时。

不老即须夭，不夭即须衰。晚衰胜早夭，此理决不疑。

古人亦有言，浮生七十稀。我今欠六岁，多幸或庶几。

倘得及此限，何羡荣启期。当喜不当叹，更倾酒一卮。
寄左与言
许景衡（宋代）

我公厌纷华，早岁谢羁束。卜居山水间，山水长在目。

巉巉吹台高，滟滟横塘渌。兴来即杖屦，往往混樵牧。

别来二三载，猿鹤怅幽独。归心日摇摇，梦绕湖山曲。

儿曹真罪人，志养非所欲。留连州县间，折腰食斗粟。

世途苦多碍，公心亦烦蹙。眷言慰公者，萧散惟林麓。

谢屐齿已蜡，陶巾酒初漉。结束山家具，提携倩童仆。

遥知入山去，野饭久不肉。相见石桥侧，触眼惊寒瀑。

殷勤清净供，煮茗媚乾竺。盏底亦薄相，聊以眩聋俗。

桃溪仙洞府，流水花■■。二子去已久，蟠桃知几熟。

吊古一慨然，新诗定相属。英英太冲后，壑壑昆山玉。

千言挥洒顷，纸上龙蛇伏。联镳得所适，山路忘重复。

我亦个中人，簿领方驱逐。遥望白云飞，此心尤踯躅。

羡子好心事，愧我祇眠餗。人生行乐耳，险涩戒川陆。

千金不垂堂，万里虞脱轴。欢罢念归旋，无贪华顶宿。
寓怀
陆游（宋代）

鲍鱼载沙丘，鹿马献阿房，泗上老亭长，仿佯起东方。
干戈暗宇县，黥徒化侯王。
富贵诚可慕，葅醢亦足当。
青门独无恙，种瓜亦何伤。
後有阮嗣宗，绝识未易量；楚汉真竖子，孰谓斯人狂？
励志四章示家塾同学诸子 其一
姚燮（清代）

腐儒在天地，年壮悲鲜成。求古有微志，苦于饥寒撄。

石田废不治，已多荒秽生。弗商还弗农，何以侪庶氓？

环顾吾党友，翠荚春兰英。专锐务所宜，久可树其名。

发荣视诸始，万物崇勾萌。高鸿腾翼飞，长天方廓清。

黄雀啄田粒，微饱安足争？
示围炉僧
释清远（宋代）

炉边静坐默无言，勿论粗疏若市廛。冷暖此中看火色，祖师心印为亲传。
拖肚黄
贾似道（宋代）

头项焦黄身黑粗，更兼腿大及臀拖。
若还牙齿尖而厚，日鬭数番也不多。
持螯赏菊 其三
李稷勋（清代）

郭索当筵酒不停，霜橙搓手露姜馨。可怜偏地鱼龙水，海上风来处处腥。
酬傅老
刘宰（宋代）

人生不见古无怀，平陆犹成滟滪堆。
百岁髑髅能发语，有生非我死非灾。
章少隐尝有逸句云片片梅花随雨脱浑疑春雪堕
赵蕃（宋代）

片片梅花脱雨轻，半飞欲坠更多情。
浑疑春雪林梢堕，输与诗翁照眼明。
小园晚眺
曹蔚文（清代）

小园何处堪閒眺，薄暮云峰锁断虹。几点鸦沈残柳日，数声蝉噪晚梧风。
与大受述之耕道游绝尘天探韵得赋字
郭印（宋代）

人生合散多，罕与故人遇。
今辰天气佳，偶尔得清晤。
况复临江天，一目万景聚。
晚烟乍晚灭，天远重重树。
长江湾环来，浩荡仍东注。
对此酌春酒，饮酣诗可赋。
我欲写笔端，恨无摩诘句。
岂如二三公，才力超七步。
观情殊未阑，倏忽天欲暮。
凭谁挽羲和，为把车轮驻。
晓作偶成
林希逸（宋代）

饭粟羹藜漫曲肱，病无俗物也身轻。万钱下箸非吾事，数卷残身了此生。

学浅幸无禅二障，心閒喜与迹双清。更长睡足元无梦，又听檐间足足鸣。
多景楼
陈琏（明代）

独倚阑干久，凉风满客衣。
树从京口断，山到海门稀。
雁影横秋色，蝉声送夕晖。
芜城才咫尺，楼堞望中微。
一叶舟
侯善渊（元代）

万象冲开寥廓。元＊混然虚托。海月晏晶金。照天心。睫外威神辉豁。冰体雪肌绰约。稳稳过琼琳。上瑶岑。
夏景端居即事
韦应物（唐代）

北斋有凉气，嘉树对层城。重门永日掩，清池夏云生。

遇此庭讼简，始闻蝉初鸣。逾怀故园怆，默默以缄情。
杨丈既惠丹砂数种再用韵敬酬
许及之（宋代）

鹊鹊飞来动林碧，喜声楂楂鸦颈白。宗伯怜予反哺情，遣赠金丹光五色。

先生上医已医国，敌国长城贤季剧。胸次经纶有准绳，壶中消息有端的。

地行在在即神仙，世上营营自蟊贼。一编黄石岂容窥，九籥丹经应默识。

未许骑鲸游汗漫，已约据龟论夙昔。嗟予闻道了无功，粗识事亲惟竭力。

苦乏大药从人觅，数溷宁能无厌斁。先生乐施微少靳，变化丹砂犹米掷。

得陇望蜀安敢料，和章更枉圭璋特。名臣奏议得精本，并与寒窗资省臆。

有亲可娱书可读，归养可期非怵迫。愧无好语酬少分，昨夜春官长阴德。
别董临江二首 其一
罗兆鹏（明代）

遵路践寒雪，凌厉薄征衣。感时重慷慨，萍海各驱驰。

顾尔鸿鹄侣，羁此鹪鹩枝。达士安所遇，宁能道戚施。

分别岁且暮，悠悠鬓欲丝。
储福宫玉真公主像
胡叔豹（宋代）

弃形如遗但养神，阿兄烂醉梨园春，人百撼之耳不闻。

何物女园乃独醒，径来穷山卧白云，不见渔阳胡马尘。
感秋
李觏（宋代）

徙倚重咨嗟，非缘惜岁华。关山异乡客，砧杵别人家。

天冷云含日，溪清水献沙。屈魂终不返，悲思更无涯。
次韵王待制刘侍郎倡和
喻良能（宋代）

衮衣犹未趣东归，吴会先传蜀道诗。
急峡高江追子美，清风明月笑严维。
花围白帝行春日，香蔼黄堂坐啸时。
顾我迂疏堪底用，强颜薪粟效支离。
寄题朱元晦武夷精舍十二寒栖馆
杨万里（宋代）

链王云粘杵，朝真露湿衣。
一声半夜鹤，月里羽人归。
舍舟登陆示慧日道场玉清玄坛德众诗
杨广（隋代）

天净宿云卷，日举长川旦。飒洒林花落，逶迤风柳散。

孤鹤近追群，啼莺远相唤。莲舟水处尽，画轮途始半。

江浐各自遥，东西并兴叹。已熏禅慧力，复藉金丹捍。

有异三川游，曾非四门观。于焉履妙道，超然登彼岸。
自归耕篆畦见村妇有摘茶车水卖鱼汲水行馌寄
舒岳祥（宋代）

前垅摘茶妇，顷筐带露收。
艰辛知有课，歌笑似无愁。
照水眉谁画，簪花面不羞。
人生重容貌，那得不梳头。
怨情二首 其二
黄渊（明代）

玉兔不可骑，妾命薄如纸。妾魂归未全，半落潇湘水。
武昌怀古十咏·鹦鹉洲
白玉蟾（宋代）

无人为叫祢平原，表祖粗人岂识文。
鹤在鸡君怀月露，豹将虎变欠风云。
凤凰池上才方酒，鹦鹉洲边已自坟。
道大不容才是忌，渔阳挝断不堪闻。
读史有感十二首 其六
王世贞（明代）

文帝繇代来，王臣尽朱邸。不闻昌武辈，遂与绛灌齿。

椎朴据细旃，节啬贻来轨。洛阳一少年，志欲扬汉美。

毋使元气漓，长者意乃尔。
送黄少遇非熊守德庆
王迈（宋代）

三纪间阙历宦途，萧然全似一臞儒。
耻趋东合隳高节，甘向南臞剖左符。
悃愊不能为健吏，清修端可律贪夫。
羊城定见菊坡老，能为苍生一出无。
夜泊峡山口寄怀刘季德
邓良佐（明代）

清夜维舟岸夹山，海潮断处水潺潺。千峰月色浮璚岛，万壑涛声响佩环。

游子浩歌徒自放，美人丛桂共谁攀。乘秋羽翮将无健，矫首渑池未是难。
江上春涨
晁公溯（宋代）

久坐思行乐，兹晨强出门。
菰蒲荒少岸，桑柘远知村。
波急春涛大，山晴午树昏。
每来成独往，佳处与谁论。
采菱歌
鲍照（南北朝）

弭榜搴蕙荑。
停唱纫熏若。
含伤拾泉花。
萦念采云蕚。
惠照寺或言古木兰院也见禹卿于此写维摩诘经
姚鼐（清代）

落尽淮南万树红，昼阴僧院鸟玲珑。檐含梅子黄时雨，户进新篁绿处风。

出世了无香海界，置身休在碧纱笼。钟堂一饭成遗迹，回首天花丈室空。
再过燕子洞
汪如洋（清代）

契阔灵山乍两年，重来仍是绤衣天。抽身皂荚黄尘外，到眼琪花碧草前。

终古涛声常作雨，经春苔印又如钱。使君不识忙闲事，偷伴孤云一夕眠。
武陵道中元日自叹
项安世（宋代）

流光冉冉道无闻，短发萧萧雪见侵。
衰矣久无天下志，行乎聊慰才人心。
功名随世吾何感，道德康时力未任。
安得万牛呼古柏，武夷山下白云深。
侃老舍天宁寺往游何道二山二首
袁说友（宋代）

飞锡真游戏，论诗解往还。
一声狮子吼，十里道场山。
绿竹静无语，白云长自閒。
赵州应路滑，无复叹间关。
偈颂一百四十一首
释师范（宋代）

木中有火，鑽之始明。
矿中有金，炼之始精。
诸人分上各各有无价之宝，如何甘自溺於阴入之坑。
匏庵和乐天五十八归来因同赋
王鏊（明代）

五十八归来，于我似差速。其如迂懒性，世事昧五六。

多病况早迂，须鬓失旧绿。辞家今几年，但看庭前木。

寸根手自移，今已如立竹。从公归去来，家住湖山足。
御街行·天街欲照珠帘粉
晁补之（宋代）

天街欲照珠帘粉。亸辔曾相近。繁花乐事老来慵，对酒尚怜佳繁。王孙年少，风流应更，无奈春愁闷。幽期莫误香闺恨。罗带今朝褪。月圆花好一般春，触处总堪乘兴。有人惆怅，何如归好，相见凭君问。
代别情人
李白（唐代）

清水本不动，桃花发岸傍。
桃花弄水色，波荡摇春光。
我悦子容弄，子倾我文章。
风吹绿琴去，曲度紫鸳鸯。
昔作一水鱼，今成两枝鸟。
哀哀长鸡鸣，夜夜达五晓。
起折相思树，归赠知寸心。
覆水不可收，行云难重寻。
天涯有度鸟，莫绝瑶华音。
宫词
王珪（宋代）

夕宴中秋醉广寒，阆风银阙锁三山。
美人半夜歌明月，声在玉壶天地间。
哭子晋兄
冷士嵋（明代）

吾兄虽弱冠，忠义古人难。
愤血千秋碧，操心一寸丹。
旌旗落泗水，魂梦绕金坛。
痛作包胥泪，霜飞六月寒。
潍县八景 其六 青杨晴眺
张起岩（元代）

秋风雨霁碧天凉，极目城楼逸兴长。几簇人家山色里，一川禾黍半苍黄。